Video: Cleveland se ontvoerde vroue bedank die publiek | Maroela Media
Die video volg onderaan die berig. Drie vroue wat vir 10 jaar lank gevange gehou is in ŉ huis in Ohio, Amerika, bedank die publiek vir hul ondersteuning in ŉ video wat op YouTube gelaai is.
Amanda Berry, Gina DeJesus en Michelle Knight het Maandag vir die eerste keer in die publiek oor die voorval gepraat en sê dat die ondersteuning en aanmoediging van hul familie, vriende en die publiek hulle die nodige krag gebied het om hul lewens van voor af te begin.
Voormalige busbestuurder Ariel Castro het onskuldig gepleit op 329 aanklagte wat verband hou met die ontvoering van die vroue tussen 2002 en 2004 en dat hy hulle teen hulle wil in sy tweeverdiepinghuis in Cleveland, Ohio, aangehou het.
Tydens die aanhouding het Berry geboorte geskenk aan ŉ dogtertjie (nou ses jaar oud). Castro word ook daarvan beskuldig dat hy Knight uitgehonger en geslaan het sodat sy ŉ miskraam moet hê. Hy is op 6 Mei in hegtenis geneem nadat Berry deur ŉ deur kon breek en om hulp kon skree totdat ŉ buurman haar gehoor het.
:00 – :33 Amanda Berry (slagoffer)
:43 – :47 Gina DeJesus (slagoffer)
:49 – 1:08 Felix DeJesus (Gina se pa)
1:09 — 1:43 Nancy Ruiz (Gina se ma)
1:48 — 3:30 Michelle Knight (slagoffer)